b'\n_START_ARTICLE_\nRaututunturit\n_START_PARAGRAPH_\nRaututunturit on tunturiryhm\xc3\xa4 Urho Kekkosen kansallispuiston alueella ja Saarisel\xc3\xa4n seudulla. T\xc3\xa4m\xc3\xa4 tunturiryhm\xc3\xa4 on muodostunut noin 30-50 miljoonaa vuotta sitten ja yleisin alueella esiintyv\xc3\xa4 kivilaji on Lapin granuliitti._NEWLINE_Raututunturit ovat melko matalia, loivia ja helppokulkuisia. Alue on suosittu retkeilyalue. Tuntureista korkein on Kiilop\xc3\xa4\xc3\xa4, joka on 546 metri\xc3\xa4 korkea ja muiden tuntureiden korkeus on noin 500 metri\xc3\xa4. Raututuntureiden huippujen v\xc3\xa4liss\xc3\xa4 sijaitsevista kuruista tunnetuimpia ovat Rumakuru, joka sijaitsee Vahtamap\xc3\xa4\xc3\xa4n ja V\xc3\xa4vyp\xc3\xa4\xc3\xa4n v\xc3\xa4liss\xc3\xa4 sek\xc3\xa4 Kiilop\xc3\xa4\xc3\xa4n kaakkoispuolella sijaitseva Kuutamokuru._NEWLINE_Tunturiryhm\xc3\xa4n maastossa virtaa Kulasjoki, joka alkaa Kiilop\xc3\xa4\xc3\xa4n, Kuutamokurun ja Rautup\xc3\xa4\xc3\xa4n maastosta, virtaa Sodankyl\xc3\xa4n ja Inarin kuntien rajan tuntumassa ja yhtyy lopulta Luttojokeen. My\xc3\xb6s Luttojoen Suomen alueen suurin haara, Suomujoki virtaa tunturiryhm\xc3\xa4n maastossa. Rautup\xc3\xa4\xc3\xa4n, Kutturap\xc3\xa4iden, Aaslakkap\xc3\xa4iden ja Sihtip\xc3\xa4iden v\xc3\xa4liss\xc3\xa4 sijaitsee Rautulampi, jonka l\xc3\xa4heisyydess\xc3\xa4 sijaitseva Rautuvanka on vedenjakaja-aluetta. Samalla seudulla sijaitsevat my\xc3\xb6s Luulampi ja Lankoj\xc3\xa4rvi.'